Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 281/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Κατσικάκι Λήμνου / Katsikaki Limnou”

EU-nro: PGI-GR-02792 – 27.7.2021

SAN ( ) SMM (X)

1. Suojatun maantieteellisen merkinnän nimi tai nimet

”Κατσικάκι Λήμνου / Katsikaki Limnou”

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1. Tuotelaji

Luokka 1.1. Tuore liha (ja muut eläimenosat)

3.2. Kuvaus 1 kohdassa nimetystä tuotteesta

”Katsikaki Limnou” on yli 8 kilogrammaa painavien, 60–90 päivän ikäisinä teurastettujen kilien lihaa. Sitä saadaan Limnoksen ja Agios Efstratioksen (Limnoksen alueyksikkö) saarilla syntyneiden eläinten ruhoista. Kilit polveutuvat vuohista, joita on perinteisesti kasvatettu kyseisillä saarilla ja jotka ovat sopeutuneet saarten olosuhteisiin. Niiden ravinto koostuu selvästi rajatulla maantieteellisellä alueella (saarilla) kasvavista kasveista.

Katsikaki Limnou -liha on mureaa ja mehevää, ja siinä on miellyttävä tuoksu ja maku. Lihan väri vaihtelee yleensä punaisesta vaaleanpunaiseen, kudokset ovat vaaleanpunaisia tai punaisia ja rasva puhtaan valkoista.

Aistinvaraisiin ominaisuuksiin kuuluvat myös ihonalainen rasva ja kehittynyt lihasmassa. Rasvakerros on runsas, mikä tekee tuotteesta murean ja maukkaan.

Katsikaki Limnou -lihan kemiallinen koostumus esitetään seuraavassa taulukossa.

Tuote Proteiinia Rasvaa ”Katsikaki Limnou” 18,4 % – 26,4 % 4,1 %– 11,1 %

Katsikaki Limnou -liha myydään tuoreena seuraavissa muodoissa:

— kokonaisena

— puoliruhona

— paloina painon mukaan.

Katsikaki Limnou -lihan syötävien kudosten koostumus on erilainen kuin muualla Kreikassa kasvatettujen kilien lihassa. Näissä rasvaa on keskimäärin 1,2 prosenttia verrattuna Katsikaki Limnou -lihan 6,9 prosenttiin.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Kilit syntyvät marraskuun lopun ja helmikuun lopun välisenä aikana. Niiden imetysaika on 45–60 päivää. Sen jälkeen kilit totutetaan syömään karkearehua esimerkiksi paikallisen, viljakasveista tehdyn heinän ja palkokasvien kaltaisia karkeita aineksia sisältävän totutusrehun avulla. Vieroituksen jälkeen kilit yleensä laiduntavat keväällä 1–2 kuukauden ajan täysikasvuisten vuohien kanssa.

Limnoksessa ja Agios Efstratioksessa kasvatetut vuohet ovat peräisin paikallisista kannoista, jotka ovat syntyneet kreikkalaisen Capra prisca -rodun luonnollisista risteytyksistä. Vuohet ovat pieniä, ja ne ovat sopeutuneet Limnoksen ja Agios Efstratioksen saarten mikroilmastoon ja ympäristöön.

Vuohien ruokavalio perustuu suurelta osin vapaaseen laiduntamiseen rajatulla maantieteellisellä alueella. Ruokavalioon kuuluu myös lisärehu, joka sisältää yleensä viljatuotteita, palkokasveja, viljakasvien (lähinnä durumvehnän) korsia, apilaa ja öljykasvituotteita, jotka tuotetaan pääasiassa rajatulla maantieteellisellä alueella, sekä vitamiineja ja hivenaineita.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Nimeä ”Katsikaki Limnou” voidaan käyttää ainoastaan rajatulla alueella syntyneistä, kasvatetuista ja teurastetuista kileistä. Tämä koskee myös verenlaskua, nylkemistä ja sisäelinten poistamista. Myös kilien vanhemmat ovat syntyneet ja kasvaneet rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kansallisessa ja EU:n lainsäädännössä säädettyjen merkintävaatimusten lisäksi Katsikaki Limnou -lihaan kiinnitetään seuraava logo riippumatta siitä, missä muodossa tuote myydään (kokonaisena, puoliruhona vai paloina):

Edellä olevan logon yhteydessä on oltava tunniste, jonka avulla eläin ja ruhon alkuperätila voidaan tunnistaa, sekä teurastuspäivä. Tunniste koostuu seuraavista:

— eläimen tuottaneen tilan tunniste

— ruhoa vastaavan eläimen tunniste

— teurastuspäivä.

Esimerkiksi ruho, joka on saatu tilalta EL8330**** eläimestä 002, joka on teurastettu 1. joulukuuta 2020, saisi tunnisteekseen 8330****002-01/12/2020.

Jos Katsikaki Limnou -liha leikataan ja pakataan, edellä mainittu merkintä siirretään joko yksittäisiin lihapaloihin tai pakatun tuotteen tapauksessa ulkopakkaukseen, jotta loppukuluttaja saa sitä koskevat tiedot.

4. Maantieteellisen alueen tarkka rajaus

Katsikaki Limnou -lihan tuotantoalue vastaa Limnoksen ja Agios Efstratioksen saarten maantieteellisiä rajoja.

5. Yhteys maantieteelliseen alueeseen

Tuotteen yhteys rajattuun maantieteelliseen alueeseen perustuu lihan laatuominaisuuksiin. Katsikaki Limnou -liha on maineikas tuote. Sen miellyttävät aistinvaraiset ominaisuudet juontuvat kilien ja vuohien perinteisistä kasvatusmenetelmistä sekä eläinten ravinnosta, jonka perustana on pääasiassa rajatun maantieteellisen alueen laidunten runsas kasvillisuus.

Maantieteellisen alueen erityisyys

Limnoksen ja Agios Efstratioksen saaret kuuluvat koillisen Egeanmeren saariryhmään. Limnos on suurelta osin puutonta aavaa ja tasankoa. Vehnä- ja viljapellot, viinitarhat, pensaikot ja laajat laitumet, jotka muodostavat yli puolet saaresta, ovat maiseman tyypillisimpiä osia. Agios Efstratios (tai ”Ai Stratis”) on samanlainen.

Nämä kaksi saarta ovat erottamattomat sekä sosiaalisesti ja kulttuurisesti että taloudellisesti. Ne käyvät myös kauppaa keskenään. Vuosien mittaan saarten välillä on myyty ja kuljetettu lukuisia tuotteita. Tässä keskeytymättömässä liikenteessä on kuljetettu myös vuohia, minkä ansiosta niiden kehitys saarilla on ollut homogeenistä. Agios Efstratioksesta on säännöllistä rannikkolaivaliikennettä vain Limnokseen.

Luontoon liittyvät tekijät

Alueen ilmasto on tyypillinen Välimeren ilmasto kuten muuallakin Kreikassa. Talvet ovat leutoja ja kosteita. Kesät ovat suhteellisen kuumia ja kuivia, ja pitkiä aurinkoisia jaksoja esiintyy suurimman osan vuodesta. Alueen ilmasto on kuitenkin keskimääräistä kuivempi, tuulet voivat olla voimakkaita ja sade on harvinaista.

Egeanmeressä sijaitsevat Limnos ja Agios Efstratios ovat tarjonneet väylän paikallisten, Vähästä-Aasiasta peräisin olevien kasvilajien siirtymiselle hiljalleen idästä Kreikkaan.

Saarilla asuvat vuohet syövät pääasiassa siellä runsaana kasvavia ruohokasveja, joita ovat muun muassa erilaiset aromaattiset kasvit ja pensaskasvit. Tutkimusten mukaan Limnoksen luonnollinen kasvillisuus koostuu 756 kasvilajista, joista suurin osa (55 %) on kesäkasveja. Niistä kahdeksan on kotoperäisiä Kreikassa, yksi koillisella Egeanmerellä ja yksi Limnoksessa. Lisäksi Agios Efstratioksen saarella on sen pienestä koosta huolimatta 438 eri kasvilajia.

Phryganaa (pensaikkoa) esiintyy laajasti Limnoksen ja Agios Efstratioksen saarilla. Alueen laitumista 25 prosenttia on pensaikkoa. Phryganalle tyypillisiä lajeja ovat seuraavat: kermestammi, piikkiluppio, timjami, mäkimeirami, karvapiikkivihma, rohtorautayrtti, salvia, oramasmalo, tyräkki, mäkikuisma, vaaleanpunainen kistus, kistus, salviakistus ja iisoppi. Alueella esiintyy myös seuraavia kasveja: välimerentyräkki, isotahmakko ja egeanporro.

Saarten puuvartinen kasvillisuus käsittää muun muassa seuraavat: juudaksenpuu, karvapiikkivihma, espartoheinä, mastiksipistaasi, leveäpiipensas, öljyoliivipuu, rosmariini, villiparsa ja rautamyrtti.

Alueella on myös dyynejä, joiden kasvillisuus muodostuu sklerofyyttisestä pensaikosta.

Lisäksi saarten kasvillisuuteen kuuluu usein myös heinä- ja palkokasveja, jotka ovat ihanteellisia vuohien laiduntamiseen.

Kotieläimet

Pienten märehtijöiden kasvatus sekä maanviljely ja kalastus ovat olleet muinaisista ajoista lähtien Limnoksen ja Agios Efstratioksen maantieteellisen alueen pääelinkeinoja. Perinteinen kasvatusmenetelmä tarjoaa todellakin keinon säilyttää alueen ekosysteemi ja biologinen monimuotoisuus ja on samalla erottamaton osa paikallista kulttuuriperintöä.

Yleisesti ottaen vuohien ja kilien ruokavalio auttaa tuottamaan lihaa, jolla on tuotteelle ominainen rasvahappoprofiili. Lihan rasvakoostumus on yhteydessä kasvien suureen monityydyttymättömien rasvahappojen pitoisuuteen. Sen katsotaan olevan tärkeä tekijä tuotetun lihan erityisen maun taustalla. Eläinten vapaa laiduntaminen lisää myös muiden suotuisten hivenravinteiden, kuten vitamiinien ja luonnollisten antioksidanttien, pitoisuutta lihassa.

Inhimilliset tekijät

Perinteinen eläintenkasvatustapa perustuu laidunten läheisyydessä sijaitseviin tyypillisiin, kiviaitauksesta muodostuviin eläinsuojiin (”mandra”), joissa eläimiä pidetään. Kasvatustavalla oli suuri merkitys Katsikaki Limnou -lihan maun kehittymisessä, koska lihan laatu liittyy erottamattomasti laidunten käyttöön ja tuntemiseen.

Kasvattajien perinteisillä menetelmillä on vaikutuksensa Katsikaki Limnou -tuotteen ominaisuuksiin. Erityisesti kilien myöhäisen vieroituksen (noin 60 päivän ikäisenä) ansiosta kileistä kasvaa terveitä ja niillä on kehossaan runsaasti rasvaa. Lisäksi laumoja hoidetaan perinteisillä kasvatusmenetelmillä, mandrat mukaan luettuina. Näin varmistetaan, että vuohien ja kilien ei tarvitse kulkea pitkiä matkoja ravinnon löytämiseksi, koska laitumet ovat lähellä mandroja ja etäisyydet saarilla ovat lyhyitä. Siksi eläimiin ei kohdistu paljon rasitusta, ja ne voivat kerryttää muihin samankaltaisiin eläimiin verrattuna huomattavasti enemmän lihaskudoksen sisäistä rasvaa sekä kasvattaa lihasmassaansa.

Vieroitetut kilit pääsevät mahdollisuuksien mukaan laiduntamaan jatkuvasti täysikasvuisten eläinten kanssa teurastamiseen asti. Täysikasvuiset vuohet ja kilit ovat laitumella ympäri vuoden, ja puolittain laajaperäisen kasvatusmenetelmän ansiosta niillä on suora pääsy laitumille, joilla kasvaa monia erilaisia ravinnoksi kelpaavia aromaattisia kasveja ja yrttejä. Näin rasvakudoksesta tulee aromaattista, mikä edistää tuotteen miellyttäviä aistinvaraisia ominaisuuksia. Näihin ominaisuuksiin kuuluvat maku ja lihan mureus, mikä on lihaskudoksen sisäisen rasvan ansiota.

Puolittain laajaperäinen kasvatusmenetelmä, jossa alueen luonnollista ekosysteemiä hyödynnetään mahdollisimman hyvin laiduntamisen avulla, on kehittynyt ajan mittaan erityisten ympäristöolosuhteiden tuloksena. Näin voidaan säilyttää alueen ekosysteemi ja biologinen monimuotoisuus, ja menetelmä on samalla erottamaton osa paikallista kulttuuriperintöä.

Tämä vuohenkasvatustapa on siirtynyt sukupolvelta toiselle, ja kasvatusmenetelmät ja -kokemukset siirtyvät edelleen nuorille kasvattajille. He tuottavat edelleen Katsikaki Limnou -lihaa, joka on kuuluisa hyvästä laadustaan. Laumoja ovat hoitaneet perinteisellä aitausmenetelmällä jo satojen vuosien ajan kokeneet kasvattajat, jotka paikallisesti tunnetaan nimellä ”kehagiades”. Näin on syntynyt elinkelpoinen ja kestävä puolittain laajaperäisen vuohenkasvatuksen malli.

Tuotteen erityisyys

Katsikaki Limnou -liha on erittäin maukas tuote. Se on mureaa, mehevää ja pehmeää, ja siinä on miellyttävät aistinvaraiset ominaisuudet. Syötävien kudosten kokonaisrasvapitoisuus on suurempi kuin vastaavissa tuotteissa. Tällä on myönteinen vaikutus tuotteen makuun ja mureuteen.

Valitun teurasiän vuoksi ruhot ovat melko painavia, yli kahdeksankiloisia. Rasva on ruhoissa enimmäkseen lihaskudosten sisällä.

Syy-seuraussuhde maantieteellisen alueen ja tuotteen erityisominaisuuksien välillä

Katsikaki Limnou -lihassa on miellyttävät aistinvaraiset ominaisuudet. Se on laajalle levinnyt tuote, jota on tuotettu kyseisillä kahdella saarella yhtäjaksoisesti jo useiden vuosien ajan. Erityiset ympäristötekijät ja ihmisten pitkäaikaiset käytännöt ovat olleet Limnoksen ja Agios Efstratioksen saarten rajatulla maantieteellisellä alueella omiaan kehittämään laatutuotteen, jonka miellyttävät ominaisuudet erottavat Katsikaki Limnou -lihan muista samankaltaisista tuotteista.

Pienten märehtijöiden kasvatus on karjankasvatuksen perusta näillä kahdella saarella. Limnoksessa on laajoja laidunalueita, jotka kattavat 35,74 prosenttia kokonaispinta-alasta. Saaren laitumista noin 25 prosenttia on pensaikkoa. Alueiden kasvillisuus on matalaa, harvaa ja hajanaista. Vallitseva kasvilaji on piikkiluppio. Sen lisäksi esiintyy timjamia ja lukuisia aromaattisia kasveja.

Limnoksen ja Agios Efstratioksen saarilla on merkittävät laidunkapasiteetit, ja niillä kasvaa runsaasti erilaisia aromaattisia kasveja. Tämän ansiosta lihan sisältämän rasvan aistinvaraisissa ominaisuuksissa on havaittavissa useita aromaattisia ja muita laidunten kasveja. Näin ollen eläinten laaja pääsy laitumille määrittää tuotteen laadun ja aistinvaraiset ominaisuudet.

Rajatun maantieteellisen alueen loiva maasto ja matalat tasangot helpottavat eläinten pääsyä perinteisten eläinsuojien lähellä sijaitseville laitumille. Siksi eläimiin ei kohdistu paljon rasitusta, ja ne voivat kerryttää muihin samankaltaisiin eläimiin verrattuna huomattavasti enemmän rasvaa sekä kasvattaa lihasmassaansa.

Limnoksen ja Agios Efstratioksen saarilla laiduntavat vuohet syövät monia erilaisia syötäväksi kelpaavia aromaattisia kasveja ja yrttejä.

Ilmasto-olosuhteiden ansiosta eläimet voivat elää eläinsuojan sijaan laitumilla ympäri vuoden. Siksi kilit pääsevät pelkän maitoruokinnan jälkeen laitumille siihen asti, kun ne teurastetaan. Nuorten vuohien laiduntamisaika vaihtelee yhdestä kahteen kuukauteen, yleensä keväällä.

Eläimet saavat ravintonsa suurelta osin vapaasta laiduntamisesta. Leudon ilmaston ansiosta eläimet voivat elää eläinsuojan sijaan laitumilla ympäri vuoden. Siksi kilit pääsevät pelkän maitoruokinnan jälkeen laitumille siihen asti, kun ne teurastetaan.

Täysikasvuisilla vuohilla on lähes ympärivuotinen pääsy laitumille. Tämä koskee myös vieroitettuja kilejä aina niiden teurastukseen asti. Tämä yhdessä pitkän imetysajan kanssa antaa lihalle sen erityiset laatuomaisuudet ja tuottaa ruhoja, joissa on riittävästi lihasmassaa, joka sisältää lihaskudoksen sisäistä rasvaa.

Katsikaki Limnou -lihan lihaskudoksen sisäisen rasvan määrällä on suora vaikutus lihan kosteuspitoisuuteen ja koostumukseen sekä kypsentämisen yhteydessä vapautuvaan makuun ja aromiin.

Katsikaki Limnou -tuotteen ominaisuudet perustuvat puolittain laajaperäiseen kasvatusmenetelmään, vapaaseen laiduntamiseen ja eläinten kasvattajien harjoittamiin perinteisiin menetelmiin. Katsikaki Limnou -tuotteen kysyntä kannustaa jatkamaan näitä kasvatusmenetelmiä, jotta tuotteen miellyttävät ominaisuudet voitaisiin säilyttää.

Kaikki edellä mainittu edistää Katsikaki Limnou -lihan hyvää laatua ja miellyttäviä aistinvaraisia ominaisuuksia, jotka ovat sen maineen perustana. Tuotteella on yhteys saarten ruokaperinteisiin. Kaspakino-kilin kaltaiset paikalliset reseptit kuuluvat sekä paikallisten asukkaiden että matkailijoiden suosikkeihin.

Eritelmän julkaisutiedot

http://www.minagric.gr/images/stories/docs/agrotis/POP-PGE/2021/prodiagrafes_katsikaki_limnou150222.pdf

(1) EUVL L 343, 14.12.2012, s. 1.